เพิ่งเคยกินยาคุมค่ะ ซื้อพรีม 21 มากิน เริ่มกินประจำเดือนมาวันแรกคือวันศุกร์ที่ 27 กินมาตลอดจนวันที่ 6 เมษา หยุดกิน เพราะประจำเดือนมาไม่หยุดค่ะ แต่เป็นประจำเดือนสีน้ำตาลค่ะ มา 14 วันแล้ว นับตั้งแต่ประจำเดือนมาวันแรกจนถึงวันนี้ค่ะ กังวลเลยเลิกกินมา 2 วันแล้ว แต่ก็ยังมีประจำเดือนสีน้ำตาลออกมาอยู่ จะเป็นอันตรายไหมคะ เพราะเลิกกินตัดสินใจไม่กินต่อแล้วค่ะ มันจะหายปกติไหมคะ
สวัสดีค่ะ หากได้เริ่มทานยาคุมกำเนิดแผงแรก ภายในวันแรกที่มีประจำเดือนมา ยาคุมกำเนิดก็จะสามารถออกฤทธิ์ในการป้องกันการตั้งครรภ์ได้ทันที ส่วนเลือดที่ออกตลอดตั้งแต่ทานยาคุมมา น่าจะเกิดจากผลข้างเคียงของยาคุมกำเนิดที่ทำให้มีเลือดออกกะปริดกะปรอยได้ โดยเฉพาะยาคุมกำเนิดชนิดที่มีฮอร์โมนต่ำ ทั้งนี้ โดยส่วนใหญ่ เมื่อทานต่อเนื่องไปซัก 2-3 แผง อาการเลือดออกก็จะค่อยๆ ลดน้อยลงจนหายไปได้เองอย่างไรก็ตาม หากได้หยุดทานยาคุมกำเนิดไปแล้ว เมื่อหยุดทานไป 2-4 วัน ก็ย่อมจะมีเลือดออกมาอีก คล้ายกับการที่เราทานยาคุมจนหมดแผงค่ะ ดังนั้น อาจสังเกตเลือดที่ออกต่อไปก่อน ซึ่งน่าจะหายไปในที่สุดค่ะ แต่หากเลือดยังคงออกต่อเนื่องนานหลายวัน หรือมีปวดท้องน้อยมาก ก็ควรไปพบแพทย์เพื่อหาสาเหตุอื่นๆ เช่น มีมดลูกอักเสบ มีเนื้องอกมดลูก มะเร็งปากมดลูก เป็นต้น